erhwenkuo/poetry-chinese-zhtw huggingface dataset:
南鄉子
作者：謝逸（宋）

淺色染春衣。衣上雙雙小雁飛。袖卷藕絲寒玉瘦，彈棋。贏得尊前酒一卮。冰雪拂胭脂。絳蠟香融落日西。唱徹陽關人慾去，依依。醉眼橫波翠黛低。
醉落魄・一斛珠
作者：謝逸（宋）

霜砧聲急。瀟瀟疏雨梧桐溼。無言獨倚闌干立。簾卷黃昏，一陣西風入。年時畫閣佳賓集。玉人檀板當筵執。銀瓶已斷絲繩汲。莫話前歡，忍對屏山泣。
鵲橋仙
作者：謝逸（宋）

蝶飛菸草，鶯啼雲樹，滿院垂楊陰綠。輕風飄散杏梢紅，更吹皺、池波如縠。珠簾日晚，銀屏人散，樓上醉橫霜竹。一春若道不相思，緣底事、紅綃褪玉。
江神子・江城子
作者：謝逸（宋）

一江秋水碧灣灣。繞青山。玉連環。簾幕低垂，人在畫圖間。閒抱琵琶尋舊曲，彈未了，意闌珊。飛鴻數點拂雲端。倚闌看。楚天寒。擬倩東風，吹夢到長安。恰似梨花春帶雨，愁滿眼，淚闌干。
江神子・江城子
作者：謝逸（宋）

杏花村館酒旗風。水溶溶。揚殘紅。野渡舟橫，楊柳綠陰濃。望斷江南山色遠。人不見，草連空。夕陽樓外晚煙籠。粉香融。淡眉峰。記得年時，相見畫屏中。只有關山今夜月，千里外，素光同。
點絳唇
作者：謝逸（宋）

九日登高，倚樓人在秋空半。汝江如練。碧影涵雲巘。醉看茱萸，定是明年健。清尊滿。菊花黃淺。偏入陶潛眼。
點絳唇
作者：謝逸（宋）

金氣秋分，風清露冷秋期半。涼蟾光滿。桂子飄香遠。素練寬衣，仙仗明飛觀。霓裳亂。銀橋人散。吹徹昭華管。
七娘子
作者：謝逸（宋）

風剪冰花飛零亂。映梅梢、素影搖清淺。繡幄寒輕，蘭薰煙暖。豔歌催得金荷卷。遊梁已覺相如倦。憶去年、舟渡淮南岸。別後銷魂，冷猿寒雁。角聲只送黃昏怨。
卜算子
作者：謝逸（宋）

煙雨冪橫塘，紺色涵清淺。誰把幷州快剪刀，剪取吳江半。隱几岸烏巾，細葛含風軟。不見柴桑避俗翁，心共孤雲遠。
醉桃源・阮郎歸
作者：謝逸（宋）

花枝破蕾柳梢青。春寒拂面輕。一眉新月影三星。銅荷燭燼零。低鳳扇，嫋霓旌。珊珊環佩聲。坐間誰識許飛瓊。對郎仙骨清。
醉桃源・阮郎歸
作者：謝逸（宋）

風飄萬點落花飛。殘紅枝上稀。平蕪葉上淡煙迷。那堪春鳥啼。風細細，日遲遲。輕紗疊雪衣。多情多病懶追隨。玉人應恨伊。
醉桃源・阮郎歸
作者：謝逸（宋）

晨光曉色掃簷晶。寒齋蝶夢驚。亂飄鴛瓦細無聲。遊揚柳絲輕。書幌冷，竹窗明。柴門只獨扃。一尊濁酒為誰傾。梅花相對清。
望江南・憶江南
作者：謝逸（宋）

臨川好，柳岸轉平沙。門外澄江丞相宅，壇前喬木列仙家。春到滿城花。行樂處，舞袖卷輕紗。謾摘青梅嘗煮酒，旋煎白雪試新茶。明月上簷牙。
望江南・憶江南
作者：謝逸（宋）

臨川好，山影碧波搖。魚躍冰池飛玉尺，雲橫石廩拂鮫綃。高樹竹蕭蕭。寒食近，湖水綠平橋。繁杏梢頭張錦旆，垂楊陰裡系蘭橈。遊客解金貂。
柳梢青
作者：謝逸（宋）

香肩輕拍。尊前忍聽，一聲將息。昨夜濃歡，今朝別酒，明日行客。後回來則須來，便去也、如何去得。無限離情，無窮江水，無邊山色。
減字木蘭花
作者：夏倪（宋）

江涵曉日。盪漾波光搖槳入。笑指浯溪。漫叟雄文鎖翠微。休嗟不偶。歸到中州何處有。獨立風煙。湘水浯臺總接天。
漢宮春
作者：晁衝之（宋）

黯黯離懷，向東門繫馬，南浦移舟。薰風亂飛燕子，時下輕鷗。無情渭水，問誰教、日日東流。常是送、行人去後，煙波一向離愁。回首舊遊如夢，記踏青殢飲，拾翠狂遊。無端彩雲易散，覆水難收。風流未老，拚千金，重入揚州。應又是、當年載酒，依前名佔青樓。
玉蝴蝶
作者：晁衝之（宋）

目斷江南千里，灞橋一望，煙水微茫。盡鎖重門，人去暗度流光。雨輕輕，梨花院落，風淡淡、楊柳池塘。恨偏長。佩沈湘浦，雲散高唐。清狂。重來一夢，手搓梅子，煮酒初嘗。寂寞經春，小橋依舊燕飛忙。玉鉤欄、憑多漸暖，金縷枕、別久猶香。最難忘。看花南陌，待月西廂。
感皇恩
作者：晁衝之（宋）

小閣倚晴空，數聲鍾定。斗柄寒垂暮天淨。向來殘酒，盡被曉風吹醒。眼前還認得，當時景。舊恨與新愁，不堪重省。自嘆多情更多病。綺窗猶在，敲遍闌干誰應。斷腸明月下，梅搖影。
感皇恩
作者：晁衝之（宋）

蝴蝶滿西園，啼鶯無數。水閣橋南路。凝佇。兩行煙柳，吹落一池飛絮。鞦韆斜掛起，人何處。把酒勸君，閒愁莫訴。留取笙歌住。休去。幾多春色，禁得許多風雨。海棠花謝也，君知否。
感皇恩
作者：晁衝之（宋）

寒食不多時，牡丹初賣。小院重簾燕飛礙。昨宵風雨，只有一分春在，今朝猶自得，陰晴快。熟睡起來，宿酲微帶。不惜羅襟搵眉黛，日高梳洗，看著花陰移改。笑摘雙杏子，連枝戴。
臨江仙
作者：晁衝之（宋）

雙舸亭亭橫晚渚，城中飛觀嵯峨。畫橋燈火照清波。玉鉤平浸水，金鎖半瀋河。試問無情堤上柳，也應厭聽離歌。人生無奈別離何。夜長嫌夢短，淚少怕愁多。
臨江仙
作者：晁衝之（宋）

憶昔西池池上飲，年年多少歡娛。別來不寄一行書。尋常相見了，猶道不如初。安穩錦屏今夜夢，月明好度江湖。相思休問定何如。情知春去後，管得落花無。
臨江仙
作者：晁衝之（宋）

謾道追歡惟九日，年年此恨偏濃。今朝吹帽與誰同。黃花都未拆，和淚泣西風。應恐登臨腸更斷，故交煙雨迷空。為君一曲送飛鴻。誰能推轂我，深入醉鄉中。
漁家傲
作者：晁衝之（宋）

浦口潮來沙尾漲。危檣半落帆遊漾，水調不知何處唱。風淡蕩。鱖魚吹起桃花浪。雪盡小橋梅總放。層樓一任愁人上。萬里長安回首望。山四向。澄江日色如春釀。
傳言玉女
作者：晁衝之（宋）

一夜東風，吹散柳梢殘雪。御樓煙暖，正鰲山對結。簫鼓向晚，鳳輦初歸宮闕。千門燈火，九街風月。繡閣人人，乍喜遊、困又歇。笑勻妝面，把朱簾半揭。嬌波向人，手拈玉梅低說。相逢常是，上元時節。
如夢令
作者：晁衝之（宋）

簾外新來雙燕。珠閣瓊樓穿遍。香徑得泥歸，飛蹙池塘波面。誰見。誰見。春晚昭陽宮殿。
如夢令
作者：晁衝之（宋）

牆外轆轤金並。驚夢瞢騰初省。深院閉斜陽，燕入陰陰簾影。人靜。人靜。花落鳥啼風定。
如夢令
作者：晁衝之（宋）

門在垂楊陰裡。樓枕曲江春水。一陣牡丹風，香壓滿園花氣。沈醉。沈醉。不記綠窗先睡。
上林春慢
作者：晁衝之（宋）

帽落宮花，衣惹御香，鳳輦晚來初過。鶴降詔飛，龍擎燭戲，端門萬枝燈火。滿城車馬，對明月、有誰閒坐。任狂遊，更許傍禁街，不局金鎖。玉樓人、暗中擲果。珍簾下、笑著春衫嫋娜。素蛾繞釵，輕蟬撲鬢，垂垂柳絲梅朵。夜闌飲散，但贏得、翠翹雙嚲。醉歸來，又重向、曉窗梳裹。
漢宮春
作者：晁衝之（宋）

瀟灑江梅，向竹梢稀處，橫兩三枝。東君也不愛惜，雪壓風欺。無情燕子，怕春寒、輕失佳期。惟是有、南來歸雁，年年長見開時。清淺小溪如練，問玉堂何似，茅舍疏籬。傷心故人去後，冷落新詩。微雲淡月，對孤芳、分付他誰。空自倚，清香未減，風流不在人知。
小重山
作者：晁衝之（宋）

碧水浮瓜紋簟前。只知閒枕手，不成眠。晚雲如火雨晴天。輕雲遠，亭外一聲蟬。池館幾年年。倚闌催小艇，採新蓮。多情還到芰荷邊。應相憶，折藕看絲牽。
臨江仙
作者：蘇庠（宋）

本是白蘋洲畔客，虎符臥鎮江城。歸來猶得趁鷗盟。柳絲搖曉市，杜若遍芳汀。莫惜飛觴仍墮幘，柳邊依約鶯聲。水秋鱸熟正關情。只愁宣室召，未許釣船輕。
臨江仙
作者：蘇庠（宋）

獵獵風蒲初暑過，蕭然庭戶秋清。野航渡口帶煙橫。晚山千萬疊，別鶴兩三聲。秋水芙蓉聊蕩槳，一樽同破愁城。蓼花灘上白鷗明。暮雲連極浦，急雨暗長汀。
如夢令
作者：蘇庠（宋）

疊嶂曉埋煙雨。忽作飛花無數。整整復斜斜，來伴南枝清苦。日暮。日暮。何許雲林煙樹。
虞美人
作者：蘇庠（宋）

軍書未息梅仍破。穿市溪流過。病來無處不關情。一夜鳴榔急雨、雜灘聲。飄零無復還山夢。雲屋春寒重。山連積水水連空。溪上青蒲短短、柳重重。
浣溪沙
作者：蘇庠（宋）

水榭風微玉枕涼。牙床角簟藕花香。野塘煙雨罩鴛鴦。紅蓼渡頭青嶂遠，綠蘋波上白鷗雙。淋浪淡墨水雲鄉。
謁金門
作者：蘇庠（宋）

何處所。門外冷雲堆浦。竹裡江梅寒未吐。茅屋疏疏雨。誰遣愁來如許。小立野塘官渡。手種凌霄今在否。柳浪迷煙渚。
謁金門
作者：蘇庠（宋）

楊柳渡。醉著青鞋歸去。點點沙鷗何處所。十里菰蒲雨。抖擻向來塵土。臥看碧山雲度。寄語故時猿鶴侶。未見心先許。
鷓鴣天
作者：蘇庠（宋）

楓落河梁野水秋。澹煙衰草接郊丘。醉眠小塢黃茅店，夢倚高城赤葉樓。天杳杳，路悠悠。鈿箏歌扇等閒休。灞橋楊柳年年恨，鴛浦芙蓉葉葉愁。
鷓鴣天
作者：蘇庠（宋）

梅妒晨妝雪妒輕。遠山依約學眉青。樽前無復歌金縷，夢覺空餘月滿林。魚與雁，兩浮沈。淺顰微笑總關心。相思恰似江南柳，一夜春風一夜深。
鷓鴣天
作者：蘇庠（宋）

秋入蒹葭小雁行。參差飛墮水雲鄉。直須銀甲供春筍，且滴糟床覆羽觴。風壓幕，月侵廊。江南江北夜茫茫。懸知上馬啼鵑夢，一夜驚飛寶鴨香。
訴衷情
作者：蘇庠（宋）

杖頭挑得布囊行。活計有誰爭。不肯侯家五鼎，碧澗一杯羹。溪上月，嶺頭雲。不勞耕。甕中春色，枕上華胥，便是長生。
訴衷情
作者：蘇庠（宋）

倦投林樾當誅茅。鴻雁響寒郊。溪上晚來楊柳，月露洗煙梢。霜後渚，水分槽。尚平橋。客床歸夢，何必江南，門接雲濤。
阮郎歸
作者：蘇庠（宋）

西園風暖落花時。綠陰鶯亂啼。倚闌無語惜芳菲。絮飛蝴蝶飛。緣底事，減腰圍。遣愁愁著眉。波連春渚暮天垂。燕歸人未歸。
點絳唇
作者：蘇庠（宋）

冰勒輕颸，綠痕初漲回塘水。柳洲煙際。白鷺翹沙嘴。箬笠青蓑，未減貂蟬貴。雲濤裡。醉眠篷底。不屬人間世。
菩薩蠻
作者：蘇庠（宋）

北風振野雲平屋。寒溪淅淅流冰谷。落日送歸鴻。夕嵐千萬重。荒坡垂斗柄。直北鄉山近。何必苦言歸。石亭春滿枝。
菩薩蠻
作者：蘇庠（宋）

園林寂寂春歸去。濛濛柳下飛香絮。野水接雲橫。綠煙啼曉鶯。江南鶗鴂夢。山色朝來重。小艇小灣頭。蘋花蘋葉洲。
菩薩蠻
作者：蘇庠（宋）

短船誰泊蒹葭渚。夜深遠火明漁浦。卻憶槿花籬。春聲穿竹溪。雲山如昨好。人自垂垂老。心事有誰知。月明霜滿枝。
菩薩蠻
作者：蘇庠（宋）

眼中疊疊煙中樹。晚雲點點翻荷雨。鷗泛渚邊煙。綠蒲秋滿川。未成江海去。聊作林塘主。客恨闊無津。風斜白氎巾。
菩薩蠻
作者：蘇庠（宋）

年時憶著花前醉。而今花落人憔悴。麥浪卷晴川。杜鵑聲可憐。有書無雁寄。初夏槐風細。家在落霞邊。愁逢江月圓。
菩薩蠻
作者：蘇庠（宋）

照溪梅雪和煙墮。寒林漠漠愁煙鎖。客恨渺無涯。雁來人憶家。遠山疑帶雨。一線雲間語。霜月又嬋娟。江南若個邊。
菩薩蠻
作者：蘇庠（宋）

春波灩灩浮春渚。綠陰一徑風兼雨。又作去年時。綠深垂蔓籬。故山歸興動。江北江南夢。白髮故相欺。星星如有期。
木蘭花・玉樓春
作者：蘇庠（宋）

江雲疊疊遮鴛浦。江水無情留薄暮。歸帆初張葦邊風，客夢不禁篷背雨。渚花不解留人住。只作深愁無盡處。白沙煙樹有無中，雁落滄洲何處所。
清平樂
作者：蘇庠（宋）

斷崖流水。香度青林底。元配騷人蘭與芷。不數春風桃李。淮南叢桂小山。詩翁合得攀翻。身到十洲三島，心遊萬壑千巖。
小重山
作者：祖可（宋）

誰向江頭遣恨濃。碧波流不斷，楚山重。柳煙和雨隔疏鍾。黃昏後，羅幕更朦朧。桃李小園空。阿誰猶笑語，拾殘紅。珠簾卷盡落花風。人不見，春在綠蕪中。
菩薩蠻
作者：祖可（宋）

西風簌簌低紅葉。梧桐影裡銀河匝。夢破畫簾垂。月明烏鵲飛。新愁知幾許。欲似絲千縷。雁已不堪聞。砧聲何處村。
菩薩蠻
作者：祖可（宋）

誰能畫取沙邊雨。和煙澹掃蒹葭渚。別岸卻斜暉。採蓮人未歸。鴛鴦如解語。對浴紅衣去。去了更回頭。教儂特地愁。
失調名
作者：蔡（宋）

扇開仙掌。
聲聲慢
作者：張閣（宋）

長天霞散，遠浦潮平，危闌注目江皋。長記年年榮遇，同是今朝。金鑾兩回命相，對清光、頻許揮毫。雍容久，正茶杯初賜，香袖時飄。歸去玉堂深夜，泥封罷，金蓮一寸才燒。帝語丁寧，曾被華袞親褒。如今謾勞夢想，嘆塵蹤、杳隔仙鰲。無聊意，強當歌對酒怎消。
水調歌頭
作者：毛滂（宋）

九金增宋重，八玉變秦餘。千年清浸，洗淨河洛出圖書。一段昇平光景，不但五星循軌，萬點共連珠。垂衣本神聖，補袞妙工夫。朝元去，鏘環佩，冷雲衢。芝房雅奏，儀鳳矯首聽笙竽。天近黃麾仗曉，春早紅鸞扇暖，遲日上金鋪。萬歲南山色，不老對唐虞。
絳都春
作者：毛滂（宋）

餘寒尚峭。早鳳沼凍開，芝田春到。茂對誕期，天與公春向廊廟。元工開物爭春妙。付與穠華多少。召還和氣，拂開霽色，未妨談笑。縹緲。五雲亂處，種雕菰向熟，碧桃猶小。雨露在門，光采充閭烏亦好。寶燻鬱霧城南道。天自錫公難老。看公身任安危，二十四考。
清平樂
作者：毛滂（宋）

九重寒少。煙暖豐瑤草。金井碧梧雛鳳矯。南極人來最老。衣冠遠換裘氈。德隨和氣蟬連。萬里同開壽域，一年三秀芝田。
清平樂
作者：毛滂（宋）

重芳疊秀。風約仙雲皺。椿不爭年松與壽。共出皇家忠孝。仁深枯冷皆蒙。託根不倚東風。日照恩光萬里，暖生塞草叢中。
清平樂
作者：毛滂（宋）

鏤煙翦霧。𩉾鞢無層數。苜蓿青深煩雪兔。引到祥華開處。仙人手翳朝陽。清都絳闕相將。來覆東封翠輦，好遮化日舒長。
清平樂
作者：毛滂（宋）

九莖為壽。千葉前無有。葉葉年年看不朽。天與君主意厚。君恩雨露無邊。玉筵暖接非煙。馬向華山烽冷，人安草亦千年。
清平樂
作者：毛滂（宋）

絳河千歲。一照昇平事。萬里青銅開碧霽。俯見南山晚翠。紺寒不翅湘酃。清於練靜江澄。流向萬年觴裡，玉波可但如澠。
清平樂
作者：毛滂（宋）

銀河秋浪。遙出崑崙上。忽變澄瀾添碧漲。可道昇平無象。黃雲濁霧初開。榮光休氣徘徊。試覓當時五老，金泥玉檢將來。
清平樂
作者：毛滂（宋）

天連翠瀲。九折玻璃軟。回抱金堤清宛轉。疑共蓬萊清淺。吾君欲濟如何。唐虞風順無多。自有松舟檜楫，一帆三代同波。
清平樂
作者：毛滂（宋）

娟娟月滿。冉冉梅花暖。春意初長寒力淺。漸擬芳菲滿眼。當時吉夢重重。間生天子三公。付與人間桃李，年年管領春風。
清平樂
作者：毛滂（宋）

瀛洲春酒。滿酌公眉壽。日照沙堤春傍柳。恩暖朝天袞繡。東君著意丁寧。芳酸先許梅英。要就生平滋味，待公來進君羹。
清平樂
作者：毛滂（宋）

雪餘寒退。唯有青松在。春不加榮寒不悴。用舍如公都耐。流肪磊硌龜蛇。會留紅日西斜。欲助我公壽骨，蟠桃等見開花。
清平樂
作者：毛滂（宋）

流光電急。又過書雲日。舊是天津花下客。老對山青水碧。而今轉惜年華。遲陽為緩西斜。試問東君音信，曉寒猶壓梅花。
清平樂
作者：毛滂（宋）

雲峰秀疊。露冷琉璃葉。北畔娑羅花弄雪。香度小橋淡月。與君踏月尋花。玉人雙捧流霞。吸盡杯中花月，仙風相送還家。
清平樂
作者：毛滂（宋）

東風桂影。低拂姮娥鏡。鏡裡妝寒酥粉瑩。越恁十分端正。素光行處隨人。柳邊照見青春。一片笙簫何處，花陰定有遺簪。
清平樂
作者：毛滂（宋）

曲房青瑣。淺笑櫻桃破。睡起三竿紅日過。冷了沈香殘火。東風偏管伊家。剩教那與穠華。誰送一懷春思，玉臺燕拂菱花。
清平樂
作者：毛滂（宋）

杏花時候。庭下雙梅瘦。天上流霞凝碧袖。起舞與君為壽。兩橋風月同來。東堂且沒塵埃。煙艇何時重理，更憑風月相催。
清平樂
作者：毛滂（宋）

蘭堂燈灺。春入流蘇夜。衣褪輕紅聞水麝。雲重寶釵未卸。知君不奈情何。時時慢轉橫波。一餉花柔柳困，枕前特地春多。
清平樂
作者：毛滂（宋）

風搖灺燼。吹下桃花影。醉倒碧鋪眠碎錦。誰伴香迷酒凝。少年不解孤春。年來減盡春心。猶下繡簾遮定，不教風雨侵凌。
清平樂
作者：毛滂（宋）

桃夭杏好。似個人人好。淡抹胭脂眉不掃。笑裡知春佔了。此情沒個人知。燈前仔細看伊。恰似雲屏半醉，不言不語多時。
清平樂
作者：毛滂（宋）

杯深莫厭。強看桃花面。記約陽和初一線。便恁芳菲滿眼。明年春色重來。東堂花為誰開。我在蘆花深處，釣磯雨綠莓苔。
清平樂
作者：毛滂（宋）

錦屏夜夜。繡被燻蘭麝。帳卷芙蓉長不下。垂盡銀臺蠟灺。臉痕微著流霞。瞢騰越恁穠華。破睡半殘妝粉，月隨雪到梅花。
浣溪沙
作者：毛滂（宋）

碧霧朦朧鬱寶燻。和風容曳舞簾旌。花間千騎兩朱輪。金馬天材文作錦，玉堂仙骨氣如冰。湖山何似使君清。
浣溪沙
作者：毛滂（宋）

曾向瑤臺月下逢。為誰回首矮牆東。春風吹酒退腮紅。庾嶺殷勤通遠信，梅家瀟灑有仙風。晚香都在玉杯中。
浣溪沙
作者：毛滂（宋）

謝女清吟壓郢樓。樓前風轉柳花球。學成舞態卻多羞。半落瓊瑤天又惜，稍侵桃李蝶應愁。酒家先當翠雲裘。
浣溪沙
作者：毛滂（宋）

小圃韶光不待邀。早通消耗與含桃。晚來芳意半寒梢。含笑不言春淡淡，試妝未遍雨蕭蕭。東家小女可憐嬌。
浣溪沙
作者：毛滂（宋）

日照遮簷繡鳳凰。博山金暖一簾香。尊前光景為君長。不信臘寒雕鬢影，漸勻春意上妝光。梅花長共佔年芳。
浣溪沙
作者：毛滂（宋）

花市東風捲笑聲。柳溪人影亂於雲。梅花何處暗香聞。露溼翠雲裘上月，燭搖紅錦帳前春。瑤臺有路漸無塵。
浣溪沙
作者：毛滂（宋）

月樣嬋娟雪樣清。索強先佔百花春。於中燭底好精神。多恨肌膚元自瘦，半殘妝粉不忺勻。十分全似那人人。
浣溪沙
作者：毛滂（宋）

水北煙寒雪似梅。水南梅鬧雪千堆。月明南北兩瑤臺。雲近恰如天上坐，魂清疑向鬥邊來。梅花多處載春回。
浣溪沙
作者：毛滂（宋）

小雨初收蝶做團。和風輕拂燕泥乾。鞦韆院落落花寒。莫對清尊追往事，更催新火續餘歡。一春心緒倚闌干。
浣溪沙
作者：毛滂（宋）

魏紫姚黃欲佔春。不教桃杏見清明。殘紅吹盡恰才晴。芳草池塘新漲綠，官橋楊柳半拖青。鞦韆院落管絃聲。
浣溪沙
作者：毛滂（宋）

晚色寒清如四簷。梧桐冷碧到疏簾。小花未了燭花偏。瑤甕孛堆春這裡，錦屏屈曲夢誰邊。熏籠香暖索衣添。
浣溪沙
作者：毛滂（宋）

碧浸澄沙上下天。曲堤疏柳短長煙。月明不待十分圓。鑿落未空牙板鬧，闌干久憑夾衣寒。嬋娟薄倖冷相看。
浣溪沙
作者：毛滂（宋）

碧戶珠窗小洞房。玉醅新壓嫩鵝黃。半青橙子可憐香。風露滿簾清似水，笙簫一片醉為鄉。芙蓉繡冷夜初長。
浣溪沙
作者：毛滂（宋）

松菊秋來好在無。寄聲猿鶴莫情疏。淵明不老久踟躕。打鼓楓林誰作社，枕溪茅屋憶吾廬。去年醉倒倩人扶。
浣溪沙
作者：毛滂（宋）

本是青門學灌園。生涯渾在亂山前。一犁春雨種瓜田。別後倩雲遮鶴帳，來時和月寄漁船。旁人莫做長官看。
浣溪沙
作者：毛滂（宋）

晚色輕涼入畫船。雲峰飛盡玉為天。疏飆自為月褰簾。細酌流霞君且住，更深風月更清妍。為誰悽斷小橋邊。
浣溪沙
作者：毛滂（宋）

錦裡無端無素書。長安秋晚憶家無。故人來此尚踟躕。舊事殷勤休忘了，老來悽斷惡消除。小樓雪夜記當初。
浣溪沙
作者：毛滂（宋）

記得山翁往少年。青樓一笑萬金錢。寶鞍逐月玉鞭寒。老對凍醪留客話，醉爬短髮枕書眠。伴人松雨隔疏簾。
浣溪沙
作者：毛滂（宋）

煙柳風蒲冉冉斜。小窗不用著簾遮。載將山影轉灣沙。略彴斷時分岸色，蜻蜓立處過汀花。此情此水共天涯。
浣溪沙
作者：毛滂（宋）

蕙炷猶燻百和穠。蘭膏正爛五枝紅。風流雲散太匆匆。仙草已添君勝爽，醉鄉肯為我從容。剩風殘月小庭空。
浣溪沙
作者：毛滂（宋）

銀字笙簫小小童。梁洲吹過柳橋風。阿誰勸我玉杯空。小醉徑須眠錦瑟，夜歸不用照紗籠。畫船簾卷月明中。
浣溪沙
作者：毛滂（宋）

灩灩金波暖做春。疏疏煙柳瘦於人。柳邊半醉不勝情。未解畫船留待月，緩歌金縷細留雲。將雲帶月入東門。
浣溪沙
作者：毛滂（宋）

蠟燭花中月滿窗。楚梅初試壽陽妝。麒麟為脯玉為漿。花影燭光相動盪，抱持春色入金觴。鴨爐從冷醉魂香。
天香
作者：毛滂（宋）

進止詳華，文章爾雅，金鑾恩異群彥。塵斷銀臺，天低鰲禁，最是玉皇香案。燕公視草，星斗動、昭回雲漢。對罷宵分，又是金蓮，燭引歸院。年來偃藩江畔。賴湖山、慰公心眼。碧瓦千家，少借褲襦餘暖。黃氣珠庭漸滿。望紅日、長安殊不遠。緩轡端門，青春未晚。
小重山
作者：毛滂（宋）

碧瓦朱甍紫翠深。玻璃屏障裡，錦為城。子胥英爽海濤橫。玉堂人，於此勸春耕。五月政當成。巖廊將去路，肯留行。江山雄勝為公傾。公惜醉，風月若為情。
小重山
作者：毛滂（宋）

誰勸東風臘裡來。不知天待雪，惱江梅。東郊寒色尚徘徊。雙彩燕，飛傍鬢雲堆。玉冷曉妝臺。宜春金縷字，拂香腮。紅羅先繡踏青鞋。春猶淺，花信更須催。
小重山
作者：毛滂（宋）

門外東風糝玉塵。曲房花氣藹，博山春。小槽珠滴桂椒芬。梅蕊綻，誰共醉中聞。睡起靜無人。曲屏橫遠翠，錦為鄰。十年舊事夢如新。紅蕤枕，猶暖楚峰雲。
小重山
作者：毛滂（宋）

鶴舞青青雪裡松。冰開龜在藻，綠蒙茸。一成不記蕊珠宮。蟠桃熟，應待幾東風。玉酒紫金鍾。非煙羅幕暖，寶燻穠。贈君春色臘寒中。君留取，長伴臉邊紅。
滿庭芳
作者：毛滂（宋）

爍石炎曦，過雲急雨，院落槐午陰清。藕花開遍，綠細一池萍。槽下真珠溜溜，龍團破、河朔餘酲。闌干外，梧桐葉底，金井轆轤聲。盈盈。開霧帳，珊瑚連枕，雲母圍屏。對肌膚冰雪，自有涼生。翠袖風回畫扇，拂香篆、虯尾斜橫。北窗晚，娟娟靜色，竹影上簾旌。
滿庭芳
作者：毛滂（宋）

馬絡青絲，障開紅錦，小晴初斷香塵。芳醪滿載，持燭有佳人。飛蓋西園午夜，花梢冷、雲月朧明。折還惜，留花伴月，佔定可憐春。佳人。爭插帽，已殘芳樹，猶綴餘英。任紅辭香散，蝶恨蜂嗔。醉也和春戴去，深院落、初馥爐燻。玉臺畔，未教卸了，留映晚妝新。
攤聲浣溪沙・浣溪沙
作者：毛滂（宋）

日照門前千萬峰。晴飆先掃凍雲空。誰作素濤翻玉手，小團龍。定國精明過少壯，次公煩碎本雍容。聽訟陰中苔自綠，舞衣紅。
攤聲浣溪沙・浣溪沙
作者：毛滂（宋）

日轉堂陰一線添。使君和氣作春妍。祗有北山輕帶雪，見豐年。殘月夜來收不盡，行雲早起更留連。急翦垂楊迎秀色，到窗前。
攤聲浣溪沙・浣溪沙
作者：毛滂（宋）

雨色流香繞坐中。映階疏竹一叢叢。不奈晚來蕭瑟意，子猷風。瀲灩滿傾金鑿落，淋漓從溼繡芙蓉。吸盡百川天上去，看長虹。
踏莎行
作者：毛滂（宋）

天質嬋娟，妝光盪漾。御酥做出花模樣。夭桃繁杏本妖妍，文鴛綵鳳能偎傍。艾綠濃香，鵝黃新釀。緣雲清切歌聲上。夜寒不近繡芙蓉，醉中祗覺春相向。
踏莎行
作者：毛滂（宋）

映竹幽妍，臨池娟靚。芳苞先暖香初娠。南枝微弄雪精神，東君早寄春音信。奔月仙標，乘煙遠韻。玉臺粉點和酥凝。從來清瘦可禁寒，為誰早把霞衣褪。
踏莎行
作者：毛滂（宋）

粟玉玲瓏，雍酥浮動。芳跗染得胭脂重。風前蘭麝作香寒，枝頭煙雪和春凍。蜂翅初開，蜜房香弄。佳人寒睡愁和夢。鵝黃衫子茜羅裙，風流不與江梅共。
踏莎行
作者：毛滂（宋）

景泮冰簷，情回瑤草。副能守得春來到。管曾獨自索春憐，而今覷著東風笑。粉凝酥寒，雲房睡覺。胭脂也不添些小。天真要與此花爭，是伊佔得春多少。
踏莎行
作者：毛滂（宋）

撥雪尋春，燒燈續晝。暗香院落梅開後。無端夜色慾遮春，天教月上官橋柳。花市無塵，朱門如繡。嬌雲瑞霧籠星斗。沈香火冷小妝殘，半衾輕夢濃如酒。
踏莎行
作者：毛滂（宋）

階影紅遲，柳苞黃遍。纖雲弄日陰晴半。重簾不卷篆香橫，小花初破春叢淺。鳳繡猶重，鴨爐長暖。屏山翠入江南遠。醉輕夢短枕閒敧，綠窗窈窕風光轉。
踏莎行
作者：毛滂（宋）

芳氣霏微，薄衣料峭。何人正倚桃花笑。流紅不出武陵溪，這回空與春風到。尊俎全稀，風情終較。安仁老也誰知道。碧雲無信失秦樓，舊時明月猶相照。
踏莎行
作者：毛滂（宋）

碧樹陰圓，綠階露滿。金波瀲灩堆瑤盞。行雲會事不飛來，長空一片琉璃淺。玉燕釵寒，藕絲袖冷。只應未倚闌干遍。隨人全不似嬋娟，桂花影裡年年見。
玉樓春
作者：毛滂（宋）

西風吹冷沈香篆。門掩小晴紅葉院。臥看黃菊送重陽，露重煙寒花未遍。衰翁病怯琉璃簟。日日愁侵霜鬢短。一杯菊葉小云團，滿眼蕭蕭松竹晚。
玉樓春
作者：毛滂（宋）

泥銀四壁盤蝸篆。明月一庭秋滿院。不知陶菊總開無，但見杜苔新雨遍。去年醉倒云為簟。未盡百壺驚日短。小云今夜伴牢愁，好在鳳凰春未晚。
玉樓春
作者：毛滂（宋）

三衢太守文章伯。七月政成如戲劇。坐中咳唾落珠璣，筆下神明飛霹靂。才高莫恨溪山窄。且與燕公添秀髮。風流前輩漸無多，好在魏公門下客。
玉樓春
作者：毛滂（宋）

一年滴盡蓮花漏。碧井酴酥沈凍酒。曉寒料峭尚欺人，春態苗條先到柳。佳人重勸千長壽。柏葉椒花芬翠袖。醉鄉深處少相知，祗與東君偏故舊。
玉樓春
作者：毛滂（宋）

蕊珠宮裡三千女。滴粉為春塵不住。月華冷處欲迎人，七里香風生滿路。一枝誰寄長安去。想得韶光能幾許。醉翁滿眼玉玲瓏，直到煙空雲盡處。
玉樓春
作者：毛滂（宋）

小園半夜東風轉。吹皺冰池雲母面。曉披閶闔見朝陽，知向碧階添幾線。小煙弄柳晴先暖。殘雪禁梅香尚淺。殷勤洗拂舊東君，多少韶華聊借看。
玉樓春
作者：毛滂（宋）

長安回首空雲霧。春夢覺來無覓處。冷煙寒雨又黃昏，數盡一堤楊柳樹。楚山照眼青無數。淮口潮生催曉渡。西風吹面立蒼茫，欲寄此情無雁去。
玉樓春
作者：毛滂（宋）

一春花事今宵了。點檢落紅都已少。阿誰追路問東君，祗有青青河畔草。尊前不信韶華老。酒意妝光相借好。簷前暮雨亦多情，未做朝雲容易曉。
南歌子
作者：毛滂（宋）

暮霰寒依樹，嬌雲冷傍人。江南誰寄一枝春。何似瓏璁十里、更無塵。雨萼胭脂淡，香須蝶子輕。碧山歸路小橋橫。誰見暗香今夜、月朧明。
南歌子
作者：毛滂（宋）

庭下新生月，憑君把酒看。不須直待素團團。恰似那人眉樣、秀彎環。冷射鴛鴦瓦，清欺翡翠簾。數枝煙竹小橋寒。漸見風吹疏影、過闌干。
南歌子
作者：毛滂（宋）

綠暗藏城市，清香撲酒尊。淡煙疏雨冷黃昏。零落酴醿花片、損春痕。潤入笙簫膩，春餘笑語溫。更深不鎖醉鄉門。先遣歌聲留住、欲歸雲。
八節長歡
作者：毛滂（宋）

名滿人間。記黃金殿，舊賜清閒。才高鸚鵡賦，風懍惠文冠。濤波何處試蛟鱷，到白頭、猶守溪山。且做龔黃樣度，留與人看。桃溪柳曲陰圓。離唱斷、旌旗卻卷春還。襦褲寄餘溫，雙石畔、唯聞吏膽長寒。詩翁去，誰細繞、屈曲闌干。從今後、南來幽夢，應隨月度雲端。
八節長歡
作者：毛滂（宋）

澤國秋深。繡楹天近，坐久魂清。溪山繞尊酒，雲霧浥衣襟。餘霞孤雁送愁眼，寄寒閨、一點離心。杜老兩峰秀處，短髮疏巾。佳人為折寒英。羅袖溼、真珠露冷鈿金。幽豔為誰妍，東籬下、卻教醉倒淵明。君但飲，莫覷他、落日蕪城。從教夜、龍山清月，端的便解留人。
驀山溪
作者：毛滂（宋）

雪空氈徑，撲撲憐飛絮。柔弱不勝春，任東風、吹來吹去。牆陰苑外，一片落誰家，葉依依，煙鬱郁，依舊如張緒。那人拈得，吹向釵頭住。不定卻飛揚，滿眼前、攪人情愫。蜂兒蝶子，教得越輕狂，隔斜陽，點芳草，斷送青春暮。
驀山溪
作者：毛滂（宋）

東堂先曉，簾掛扶桑暖。畫舫寄江湖，倚小樓、心隨望遠。水邊竹畔，石瘦蘚花寒，秀陰遮，潛玉夢，鶴下漁磯晚。藏花小塢，蝶徑深深見。彩筆賦陽春，看藻思、飄飄雲半。煙拖山翠，和月冷西窗，玻璃盞，蒲萄酒，旋落酴醿片。
驀山溪
作者：毛滂（宋）

嬋娟不老，依舊東風面。華燭下珠軿，盛寒裡、春光一片。不教暮景，也似每常來，水精宮，銀色界，今夜分明見。碧街如水，人影花凌亂。誰在柳陰中，小妝寒、落梅數點。詩翁獨倚，十二玉闌干，露濛濛，雲冉冉，千嶂琉璃淺。
驀山溪
作者：毛滂（宋）

梅花初謝，雪後寒微峭。誰送一城春，綺羅香、風光窈窕。插花走馬，天近寶鞭寒，金波上，玉輪邊，不是紅塵道。玻璃山畔，夜色無由到。深下水晶簾，擁嚴妝、鉛華相照。珠樓緲緲，人月兩嬋娟，尊前月，月中人，相見年年好。
臨江仙
作者：毛滂（宋）

古寺長廊清夜美，風松煙檜蕭然。石闌干外上疏簾。過雲閒窈窕，斜月靜嬋娟。獨自徘徊無個事，瑤琴試奏流泉。曲終誰見枕琴眠。香殘虯尾細，燈暗玉蟲偏。
臨江仙
作者：毛滂（宋）

莫恨那回容易別，不妨久遠情腸。為人留下舊風光。花枝長好在，馥馥十年香。便是舊時簾外月，卻來小檻低窗。朦朧影裡淡梳妝。相看如夢寐，回首乍思量。
剔銀燈
作者：毛滂（宋）

簾下風光自足。春到席間屏曲。瑤甕酥融，羽觴蟻鬧，花映酃湖寒綠。汨羅愁獨。又何似、紅圍翠簇。聚散悲歡箭速。不易一杯相屬。頻剔銀燈，別聽牙板，尚有龍膏堪續。羅燻繡馥。錦瑟畔、低迷醉玉。
水調歌頭
作者：毛滂（宋）

金馬空故事，方朔漫多端。三千牘在，玉殿何日賜清閒。難戀長安鍾漏，誰借青雲咳唾，拂袖且東還。笑殺長纓使，復轉出秦關。吾道在，雖不遇，面何慚。雒陽年少，高輪難與絳侯談。富貴暫饒先手，晞盡草頭秋露，掩鼻出東山。且飽鯨魚膾，風月過江南。
水調歌頭
作者：毛滂（宋）

謝安涵雅量，叔夜賦剛腸。清宵假寐，應笑長孺臥淮陽。盡徹東平屏障，不廢南樓談詠，宴寢自凝香。庭下一杯土，須避赤帷裳。雙石健，含古色，照新堂。百年喬木陰下，僵立兩蛟蒼。目送千山爽氣，簾卷一城風月，杖屨合彷徉。他日峨眉秀，相望隔明光。
浣溪沙
作者：毛滂（宋）

竹送秋聲入小窗。香迷夜色暗牙床。小屏風掩燭花長。雁過故人無資訊，酒醒殘夢寄淒涼。畫橋露月冷鴛鴦。
武陵春
作者：毛滂（宋）

維嶽分公英特氣，萬丈拂長虹。丙魏蕭曹總下風。千載友夔龍。寶燻嫋翠昏簾繡，嘉頌佩紳同。不用黃精掃鬢中。元是黑頭翁。
武陵春
作者：毛滂（宋）

迎得春來聞好語，賀燕立簾鉤。轉蕙風光柳弄柔。喜氣與春遊。萬錢珍鼎期公飯，天自壽留侯。文物昇平速置郵。江左屬風流。
武陵春
作者：毛滂（宋）

銀浦流雲初度月，空碧掛團團。照夜珠胎貝闕寒。光彩滿長安。春風為拂新沙路，珂馬款天關。篆印金窠紅屈盤。嵬ㄝ押千官。
玉樓春
作者：毛滂（宋）

今朝何以為公壽。極貴長年公素有。庭階不乏長芝蘭，少翁又是廷臣右。三能粲粲依魁秀。八柱魏魏蟠地厚。皇家卜冊萬斯年，年光長轉洪鈞手。
玉樓春
作者：毛滂（宋）

我公兩器兼文武。談笑巖廊無治古。紅顏綠髮已官高，赤舄繡裳今仲父。我欲形容無妙語。頌穆清風須吉甫。望公聊比泰山雲，歲歲年年天下雨。
玉樓春
作者：毛滂（宋）

壓玉為漿麟作朒。珠樹瓊葩長不謝。翠簾繡暖燕歸來，寶鴨花香蜂上下。沙堤佩馬催公駕。月白風清天不夜。重來赫赫照巖廊，不動堂堂凝太華。
秦樓月・憶秦娥
作者：毛滂（宋）

薔薇折。一懷秀影花和月。花和月。著人濃似，粉香酥色。綠陰垂幕簾波疊。微風過竹涼吹髮。涼吹髮。無人分付，這些時節。
遍地花
作者：毛滂（宋）

白玉闌邊自凝佇。滿枝頭、彩雲雕霧。甚芳菲、繡得成團，砌合出、韶華好處。暖風前、一笑盈盈，吐檀心、向誰分付。莫與他、西子精神，不枉了、東君雨露。
夜遊宮
作者：毛滂（宋）

長記勞君送遠。柳煙重、桃花波暖。花外溪城望不見。古槐邊，故人稀，秋鬢晚。我有凌霄伴。在何處、山寒雲亂。何不隨君弄清淺。見伊時，話陽春，山數點。
訴衷情
作者：毛滂（宋）

花陰柳影映簾櫳。羅幕繡重重。行雲自隨語燕，迴雪趁驚鴻。銀字歇，玉杯空。蕙煙中。桃花髻暖，杏葉眉彎，一片春風。
訴衷情
作者：毛滂（宋）

短疏縈緣象床低。玉鴨度香遲。微雲淡著河漢，涼過碧梧枝。秋韻起，月陰移。下簾時。人間天上，一樣風光，我與君知。
醉花陰
作者：毛滂（宋）

檀板一聲鶯起速。山影穿疏木。人在翠陰中，欲覓殘春，春在屏風曲。勸君對客杯須覆。燈照瀛洲綠。西去玉堂深，魄冷魂清，獨引金蓮燭。
醉花陰
作者：毛滂（宋）

金葉猶溫香未歇。塵定歌初徹。暖透薄羅衣，一霎清風，人映團團月。持杯試聽留春闋。此個情腸別。分付與鶯鶯，勸取東君，停待芳菲節。
減字木蘭花
作者：毛滂（宋）

暖風吹雪。洗盡碧階今夜月。試覓雲英。更就藍橋借月明。從教不借。自有使君家不夜。誰道由天。光景隨人特地妍。
減字木蘭花
作者：毛滂（宋）

曾教風月。催促花邊煙棹發。不管花開。月白風清始肯來。既來且住。風月閒尋秋好處。收取悽清。暖日闌干助夢吟。
減字木蘭花
作者：毛滂（宋）

小橋秀絕。露溼芙蕖花上月。月下人人。花樣精神月樣清。誰言見慣。到了司空情不慢。丞相瞋無。若不瞋時醉倩扶。
上林春令・一落索
作者：毛滂（宋）

蝴蝶初翻簾繡。萬玉女、齊回舞袖。落花飛絮濛濛，長憶著、灞橋別後。濃香斗帳自永漏。任滿地、月深雲厚。夜寒不近流蘇，祗憐他、後庭梅瘦。
人嬌
作者：毛滂（宋）

雪做屏風，花為行帳。屏帳裡、見春模樣。小晴未了，輕陰一餉。酒到處、恰如把春拈上。官柳黃輕，河堤綠漲。花多處、少停蘭槳。雪邊花際，平蕪疊幛。這一段、淒涼為誰悵望。
人嬌
作者：毛滂（宋）

短棹猶停，寸心先往。說歸期、喚做的當。夕陽下地，重城遠樣。風露冷、高樓誤伊等望。今夜孤村，月明怎向。依還是、夢迴繡幌。遠山想像。秋波盪漾。明夜裡、與伊畫著眉上。
惜分飛
作者：毛滂（宋）

山轉沙回江聲小。望盡冷煙衰草。夢斷瑤臺曉。楚云何處英英好。古寺黃昏人悄悄。簾卷寒堂月到。不會思量了。素光看盡桐陰少。
惜分飛
作者：毛滂（宋）

淚溼闌干花著露。愁到眉峰碧聚。此恨平分取。更無言語。空相覷。短雨殘雲無意緒。寂寞朝朝暮暮。今夜山深處。斷魂分付。潮回去。
惜分飛
作者：毛滂（宋）

花影低徊簾幕卷。慣了雙來燕燕。驚散雕闌晚。雨昏煙重垂楊院。雲斷月斜紅燭短。望斷真個望斷。情寄梅花點。趁風飛過樓南畔。
惜分飛
作者：毛滂（宋）

恰則心頭託托地。放下了日多縈繫。別恨還容易。袖痕猶有年時淚。滿滿頻斟乞求醉。且要時閒忘記。明日劉郎起。馬蹄去便三千里。
蝶戀花
作者：毛滂（宋）

聞說君家傳窈窕。秀色天真，更奪丹青妙。細意端相都總好。春愁春媚生顰笑。瓊玉胸前金鳳小。那得殷勤，細託琵琶道。十二峰雲遮醉倒。華燈翠帳花相照。
蝶戀花
作者：毛滂（宋）

江接寒溪家已近。想見秋來，松菊荒三徑。目送吳山秋色盡。星星卻入雙蓬鬢。鳧短鶴長真個定。勳業來遲，不用頻看鏡。懶出問人人不問。綠尊倒盡橫書枕。
蝶戀花
作者：毛滂（宋）

相見江南情不少。爾許多時，怪得無消耗。淡日暖雲句引到。闌干寂寞憐春小。宮面可忺勻畫了。粉瘦酥寒，一段天真好。喚起玉兒嬌睡覺。半山殘月南枝曉。
蝶戀花
作者：毛滂（宋）

紅杏梢頭寒食雨。燕子泥新，不住飛來去。行傍柳陰聞好語。鶯兒穿過黃金縷。桑落酒寒杯懶舉。總被多情，做得無情緒。春過二分能幾許。銀臺新火重簾暮。
蝶戀花
作者：毛滂（宋）

三疊闌干鋪碧甃。小雨新晴，才過清明後。初見花王披袞繡。嬌雲瑞日明春晝。綵女朝真天質秀。寶髻微偏，風捲霞衣皺。莫道東君情最厚。韶光半在東堂手。
蝶戀花
作者：毛滂（宋）

紅影斑斑吹錦片。露葉煙梢，寒月娟娟滿。更起繞庭行百遍。無人祗有棲鶯見。覓個薄情心對換。愁緒偏長，不信春宵短。正是碧雲音信斷。半衾猶賴香薰暖。
蝶戀花
作者：毛滂（宋）

城上春雲低閣雨。漸覺春隨，一片花飛去。素頸圓吭鶯燕語。不妨緩緩歌金縷。墮紀頹綱公已舉。但見清風，蕭瑟隨談緒。借寇假饒天不許。未須忙遣韶華暮。
蝶戀花
作者：毛滂（宋）

花裡傳觴飛羽過。漸覺金槽，月缺圓龍破。素手轉羅酥作顆。鵝溪雪絹雲腴墮。七盞能醒千日臥。扶起瑤山，嫌怕香塵涴。醉色輕鬆留不可。清風停待些時過。
蝶戀花
作者：毛滂（宋）

不雨不晴秋氣味。酒病秋懷，不做醒松地。初換夾衣圍翠被。薔薇水潤衙香膩。旋折秋英餐露蕊。金縷虯團，更試康王水。幽夢不來尋小睡。無言劃盡屏山翠。
更漏子
作者：毛滂（宋）

玉狻猊，金葉暖。馥馥香雲不斷。長下著，繡簾重。怕隨花信風。傍薔薇，搖露點。衣潤得香長遠。雙枕鳳，一衾鸞。柳煙花霧間。
更漏子
作者：毛滂（宋）

綠窗寒，清漏短。帳底沈香火暖。殘燭暗，小屏彎。雲峰遮夢還。那些愁，推不去。分付一簷寒雨。簷外竹，試秋聲。空庭鶴喚人。
更漏子
作者：毛滂（宋）

柳藏煙，雲漏日。寒滿雕盤玉食。風捲旆，水搖天。魚龍挾綵船。水邊人，波面樂。太守與民同樂。春好處，總隨軒。花中誰狀元。
西江月
作者：毛滂（宋）

花下春藏五馬，松間風落雙鳧。兵廚玉帳卷酃湖。人醉碧雲欲暮。歸去聊登文石，翱翔便是天衢。雅歌誰解繼投壺。桃李無言滿路。
西江月
作者：毛滂（宋）

煙雨半藏楊柳，風光初到桃花。玉人細細酌流霞。醉裡將春留下。柳畔鴛鴦作伴，花邊蝴蝶為家。醉翁醉裡也隨他。月在柳橋花榭。
西江月
作者：毛滂（宋）

雨後夾衣初冷，霜前細菊渾斑。觚稜清月繡團環。萬里長安秋晚。槽下內家玉滴，盤中江國金丸。春容著面作微殷。燭影紅搖醉眼。
西江月
作者：毛滂（宋）

席上芙蓉待暖，花間騕嫋還嘶。勸君不醉且無歸。歸去因誰惜醉。湯點瓶心未老，乳堆盞面初肥。留連能得幾多時。兩腋清風喚起。
青玉案
作者：毛滂（宋）

芙蕖花上濛濛雨。又冷落、池塘暮。何處風來搖碧戶。捲簾凝望，淡煙疏柳，翡翠穿花去。玉京人去無由駐。恁獨坐、憑闌處。試問綠窗秋到否。可人今夜，新涼一枕，無計相分付。
青玉案
作者：毛滂（宋）

玉嬰初有排雲分。向晚色、娟娟靜。秋入風枝清不盡。月和粉露，徘徊孤映，獨夜扶疏影。子猷風調全相稱。是彼此、無凡韻。玉勒前頭花柳近。水邊石上，冷依煙雨，時有幽人問。
青玉案
作者：毛滂（宋）

玉人為我殷勤醉。向醉裡、添姿媚。偏著冠兒釵欲墜。桃花氣暖，露濃煙重，不自禁春意。綠榆陰下東行水。漸漸近、淒涼地。明月侵床愁不睡。眉兒吃皺，為誰無語，閣住陽關淚。
青玉案
作者：毛滂（宋）

今宵月好來同看。月未落、人還散。把手留連簾兒畔。含羞和恨轉嬌盼。恁花映春風面。相思不用寬金釧。也不用、多情似玉燕。問取嬋娟學長遠。不必清光夜夜見。但莫負、團圓願。
河滿子
作者：毛滂（宋）

急雨初收珠點。雲峰巉絕天半。轆轤金井卷甘冽，簾外翠陰遮遍。波翻水精重簾，秋在琉璃雙簟。漏永流花緩緩。未放崦嵫晼晚。紅荷綠芰暮天好，小宴水亭風館。雲亂香噴寶鴨，月冷釵橫玉燕。
謁金門
作者：毛滂（宋）

燈霧裡。老去昔遊不記。月似舊時人不似。小樓何處是。歸臥晚香翠被。玉酒著人小醉。欲睡先來都不睡。此情那恁地。
七娘子
作者：毛滂（宋）

山屏霧帳玲瓏碧。更綺窗、臨水新涼入。雨短煙長，柳橋蕭瑟。這番一日涼一日。離多綠鬢多時白。這離情、不似而今惜。雲外長安，斜暉脈脈。西風吹夢來無跡。
七娘子
作者：毛滂（宋）

月光波影寒相向。借團團、與做長壕樣。此老南樓，風流可想。殷勤冰彩隨人上。欲同次道傾家釀。有兵廚、玉盎金波漲。雲外歸鴻，煙中飛槳。五湖秋興心先往。
雨中花・夜行船
作者：毛滂（宋）

寒浸東傾不定。更奈櫓聲催緊。堤樹朧明孤月上，暗淡移船影。舊事十年愁未醒。漸老可禁離恨。今夜誰知風露裡，目斷雲空盡。
雨中花・夜行船
作者：毛滂（宋）

池上山寒欲霧。竹暗小窗低戶。數點秋聲侵短夢，簷下芭蕉雨。白酒浮蛆雞啄黍。問陶令、幾時歸去。溪月嶺雲紅蓼岸，總是思量處。
夜行船
作者：毛滂（宋）

寒滿一衾誰共。夜沈沈、醉魂朦鬆。雨呼煙喚付淒涼，又不成、那些好夢。明日煙江□暝曚。扁舟系、一行螮蝀。季鷹生事水瀰漫，過鱸船、再三目送。
夜行船
作者：毛滂（宋）

弄水餘英溪畔。綺羅香、日遲風慢。桃花春浸一篙深，畫橋東、柳低煙遠。漲綠流紅空滿眼。倚蘭橈、舊愁無限。莫把鴛鴦驚飛去，要歌時、少低檀板。
鵲橋仙
作者：毛滂（宋）

紅摧綠銼，鶯愁蝶怨，滿院落花風緊。醉鄉好夢恰瞢騰，又冷落、一成吹醒。柔紅不耐，暗香猶好，覷著翻成不忍。春心減盡眼長閒，更肯被、遊絲牽引。
鵲橋仙
作者：毛滂（宋）

水精簾外，沈香闌畔，新下紅油畫幕。百花何處避芳塵，便獨自、將春佔卻。月華淡淡，夜寒森森，猶把紅燈照著。醉時從醉不歸家，賢守定、不教冷落。
燭影搖紅
作者：毛滂（宋）

一畝清陰，半天瀟灑松窗午。床頭秋色小屏山，碧帳垂煙縷。枕畔風搖綠戶。喚人醒、不教夢去。可憐恰到，瘦石寒泉，冷雲幽處。
燭影搖紅
作者：毛滂（宋）

老景蕭條，送君歸去添悽斷。贈君明月滿前溪，直到西湖畔。門掩綠苔應遍。為黃花、頻開醉眼。橘奴無恙，蝶子相迎，寒窗日短。
燭影搖紅
作者：毛滂（宋）

鬢綠飄蕭，漫郎已是青雲晚。古槐陰外小闌干，不負看山眼。此意悠悠無限。有云山、知人醉懶。他年尋我，水邊月底，一蓑煙短。
憶秦娥
作者：毛滂（宋）

醉醉。醉擊珊瑚碎。花花。先借春光與酒家。夜寒我醉誰扶我。應抱瑤琴臥。清清。攬月吟風不用人。
憶秦娥
作者：毛滂（宋）

夜夜。夜了花朝也。連忙。指點銀瓶索酒嘗。明朝花落知多少。莫把殘紅掃。愁人。一片花飛減卻春。
武陵春
作者：毛滂（宋）

城上落梅風料峭，寒馥逼清尊。爽興天教屬使君。雪意壓歌雲。插帽殷羅金縷細，燕燕早隨人。留取笙歌直到明。蓮漏已催春。
武陵春
作者：毛滂（宋）

風過冰簷環佩響，宿霧在華茵。剩落瑤花襯月明。嫌怕有纖塵。鳳口銜燈金炫轉，人醉覺寒輕。但得清光解照人。不負五更春。
武陵春
作者：毛滂（宋）

春在前村梅雪裡，一夜到千門。玉佩瓊琚下冷雲。銀界見東君。桃花髻暖雙飛燕，金字巧宜春。寂寞溪橋柳弄晴。老也探花人。
點絳唇
作者：毛滂（宋）

高柳橫斜，冷光凌亂搖疏翠。露荷珠綴。但見鴛鴦睡。□□□□，□□□□□。□□□。□□□□。□□□□□。
點絳唇
作者：毛滂（宋）

柏葉春醅，為君親酌玻璃盞。玉簫牙管。人意如春暖。鬢綠長留，不使韶華晚。春無限。碧桃花畔。笑看蓬萊淺。
點絳唇
作者：毛滂（宋）

手撫歸鴻，坐臨煙雨簾旌潤。氣清天近。雲日溫闌楯。壓玉浮金，一醉留青鬢。風光勝。淡妝人靚。眉黛生秋暈。
點絳唇
作者：毛滂（宋）

何處君家，蟠桃花下瑤池畔。日遲煙暖。佔得春長遠。幾見花開，一任年光換。今年見。明年重見。春色如人面。
點絳唇
作者：毛滂（宋）

秀嶺寒青，冷泉凌亂催秋意。佩環聲裡。無限真珠碎。嘆我平生，識盡閒滋味。來閒地。為君一醉。萬事浮雲外。
點絳唇
作者：毛滂（宋）

小院重簾，那回來處花相向。遲遲一餉。記得春模樣。昨夜月明，應照芙蓉帳。空凝望。蜂勞蝶攘。誰在花枝上。
點絳唇
作者：毛滂（宋）

繡嶺橫秋，玉螭吹暑迎涼氣。碧崖流水。流入春蔥指。半倚朱弦，微嚲連環珥。通深意。月明風細。分付知音耳。
如夢令
作者：毛滂（宋）

深苑重調絃管。不覺銀臺燭短。相對有金波，天畔杯中都滿。人遠。人遠。醉倚闌干玉冷。
玉樓春
作者：毛滂（宋）

當日嶺頭相見處。玉骨冰肌元淡佇。近來因甚要濃妝，不管滿城桃杏妒。酒暈臉霞春暗度。認是東皇偏管顧。生羅衣褪為誰羞，香冷燻爐都不覷。
生查子
作者：毛滂（宋）

鱸蟹正肥時，煙雨新涼日。露蕊鬱金黃，雲液蒲萄碧。此日古為佳，此醉君寧惜。高掛水精簾，盡放秋光入。
生查子
作者：毛滂（宋）

日照小窗紗，風動重簾繡。寶炷暮雲迷，曲沼晴漪皺。煙暖柳醒松，雪盡梅清瘦。恰是可憐時，好似花穠後。
生查子
作者：毛滂（宋）

釵上燕猶寒，勝裡紅偏小。恰有爾多春，不許群花笑。酒面粉酥融，香袖金泥罩。芳意已潛通，殘雪猶相照。
生查子
作者：毛滂（宋）

春晚出山城，落日行江岸。人不共潮來，香亦臨風散。花謝小妝殘，鶯困清歌斷。行雨夢魂消，飛絮心情亂。
生查子
作者：毛滂（宋）

花地錦斑殘，月箔波凌亂。鬥鴨玉闌旁，撲獸金爐畔。小醉奈春何，輕夢催雲散。卻步蕙蘭中，應被鴛鴦見。
浪淘沙
作者：毛滂（宋）

深院繡簾垂。前日春歸。畫橋楊柳弄煙霏。池面東風先解凍，龜上漣漪。酒瀲玉東西。香暖狻猊。遠山鬱秀入雙眉。待看碧桃花爛漫，春日遲遲。
菩薩蠻
作者：毛滂（宋）

玉卮細酌流霞溼。金釵翠袖勤留客。行色小梅殘。官橋楊柳寒。賜環宣室夜。看落金蓮灺。人記海聽康。流風秀水旁。
菩薩蠻
作者：毛滂（宋）

端端正正人如月。孜孜媚媚花如頰。花月不如人。眉眉眼眼春。沈香添小炷。共挹燻爐語。香解著人衣。君心蝴蝶飛。
菩薩蠻
作者：毛滂（宋）

含章簷下眉如月。融酥和粉描疏雪。桃杏莫爭春。凌風臺畔人。如今千萬樹。零亂孤村雨。和雨滴瑤觴。歸來肌骨香。
菩薩蠻
作者：毛滂（宋）

淡煙疏雨東籬曉。菊團悽露真珠小。青蕊抱寒枝。因誰特故遲。曾是騷人盼。羞做茱萸伴。揉破鬱金黃。與君些子香。
菩薩蠻
作者：毛滂（宋）

溪山不盡知多少。遙峰秀疊寒波渺。攜酒上高臺。與君開壯懷。枉做悲秋賦。醉後悲何處。白髮幾黃花。官裘付酒家。
菩薩蠻
作者：毛滂（宋）

春潮曾送離魂去。春山曾見傷離處。老去不堪愁。憑闌看水流。東風留不住。一夜簷前雨。明日覓春痕。紅疏桃杏村。
菩薩蠻
作者：毛滂（宋）

雲山沁綠殘眉淺。垂楊睡起腰肢軟。不見玉妝臺。飛花將夢來。行雲何事惡。雨透羅衣薄。不忍溼殘春。黃鶯啼向人。
菩薩蠻
作者：毛滂（宋）

當時學舞鈞天部。驚鴻吹下江湖去。家住百花橋。何郎偏與嬌。杏梁塵拂面。牙板聞鶯燕。勸客玉梨花。月侵釵燕斜。
漁家傲
作者：毛滂（宋）

年少莫尋潛玉老。無才無藝煩君笑。暖過茅簷霜日曉。休起早。竹間盡日無人到。別徑小峰孤碧峭。曲溝淺浸寒清繞。此老相看情不少。渾忘了。渾教忘了長安道。
漁家傲
作者：毛滂（宋）

恰則小庵貪睡著。不知風撼梅花落。一點兒春吹去卻。香約略。黃蜂猶抱紅酥萼。繞遍寒枝添索寞。卻穿竹徑隨孤鶴。守定微官真個錯。從今莫。從今莫負雲山約。
漁家傲
作者：毛滂（宋）

鬢底青春留不住。功名薄似風前絮。何似甕頭春沒數。都佔取。只消一紙長門賦。寒日半窗桑柘暮。倚闌目送繁雲去。卻欲載書尋舊路。煙深處。杏花菖葉耕春雨。
于飛樂
作者：毛滂（宋）

水邊山，雲畔水，新出煙林。送秋來、雙檜寒陰。檜堂寒，香霧碧，簾箔清深。放衙隱几，誰知共、雲水無心。望西園，飛蓋夜，月到清尊。為詩翁、露冷風清。退紅裙，雲碧袖，花草爭春。勸翁強飲，莫孤負、風月留人。
于飛樂
作者：毛滂（宋）

記瞢騰，濃睡裡，一片行雲。未多時、夢破雲驚。聽轆轤，聲斷也，井底銀瓶。不知羅帶，等閒便、結得同心。系畫船，楊柳岸，曉月亭亭。記陽關、斷韻殘聲。被西風，吹玉枕，酒魄還清。有些言語，獨自個、說與誰應。
于飛樂
作者：毛滂（宋）

並梅兄，雙蝶子，煙縷衫輕。鳳凰釵、繚繞香雲。淡梳妝，□得恁，雪膩酥勻。揉春捻就，更是他、花與精神。黛尖低、桃萼破，微笑輕顰。早做成、役夢勞魂。好風前，佳月下，莫忘行人。扁舟去也，沒個事、多樣離情。
阮郎歸
作者：毛滂（宋）

映階芳草淨無塵。新晴隔柳陰。綠絲步障碧茸茵。遮藏欲盡春。寒未了，酒須深。殘花無處尋。年來陪盡惜春心。閒愁漸不禁。
阮郎歸
作者：毛滂（宋）

雨餘菸草弄春柔。芳郊翠欲流。暖風時轉柳花球。晴光爛不收。紅盡處，綠新稠。穠華只暫留。卻應留下等閒愁。令人雙鬢秋。
虞美人
作者：毛滂（宋）

遊人莫笑東園小。莫問花多少。一枝半朵惱人腸。無限姿姿媚媚、倚斜陽。二分春去知何處。賴是無風雨。更將繡幕密遮花。任是東風急性、不由他。
虞美人
作者：毛滂（宋）

百花趕定東君去。知與花何處。陽春但更買花栽。留住蜂兒蝶子、等君來。翠輕綠嫩庭陰好。醉便眠芳草。春波如酒不曾空。誰見東堂日日、自春風。
虞美人
作者：毛滂（宋）

柳枝卻學腰肢嫋。好似江東小。春風吹綠上眉峰。秀色慾流不斷、眼波融。簷前月上燈花墮。風遞餘香過。小歡雲散已難收。到處冷煙寒雨、為君愁。
一落索
作者：毛滂（宋）

月下風前花畔。此情不淺。欲留風月守花枝，卻不道、而今遠。檣外鷺飛沙晚。煙斜雨短。青山祗管一重重，向東下、遮人眼。
散餘霞
作者：毛滂（宋）

牆頭花□寒猶噤。放繡簾晝靜。簾外時有蜂兒，趁楊花不定。闌干又還獨憑。念翠低眉暈。春夢枉惱人腸，更厭厭酒病。
最高樓
作者：毛滂（宋）

微雨過，深院芰荷中。香冉冉，繡重重。玉人共倚闌干角，月華猶在小池東。入人懷，吹鬢影，可憐風。分散去、輕如雲與夢，剩下了、許多風與月，侵枕簟，冷簾櫳。副能小睡還驚覺，略成輕醉早醒松。仗行雲，將此恨，到眉峰。
最高樓
作者：毛滂（宋）

新睡起，燻過繡羅衣。梳洗了，百般宜。東風淡蕩垂楊院，一春心事有誰知。苦留人，嬌不盡，曲眉低。漫良夜、月圓空好意，恐落花、流水終寄恨，悲歡往往相隨。鳳台痴望雙雙羽，高唐愁著夢迴時。又爭如，遵大路，合逢伊。
少年遊
作者：毛滂（宋）

遙山雪氣入疏簾。羅幕曉寒添。愛日騰波，朝霞入戶，一線過冰簷。綠尊香嫩蒲萄暖，滿酌破冬嚴。庭下早梅，已含芳意，春近瘦枝南。
粉蝶兒
作者：毛滂（宋）

雪遍梅花，素光都共奇絕。到窗前、認君時節。下重幃，香篆冷，蘭膏明滅。夢悠揚，空繞斷雲殘月。沈郎頻寬，同心放開重結。褪羅衣、楚腰一捻。正春風，新著摸，花花葉葉。粉蝶兒，這回共花同活。
調笑・調笑令
作者：毛滂（宋）

城月。冷羅襪。郎睡不知鸞帳揭。香悽翠被燈明滅。花困釵橫時節。河橋楊柳催行色。愁黛有人描得。
調笑・調笑令
作者：毛滂（宋）

香歇。袂紅黦。記立河橋花自折。隼旟紺幰城西闕。教妾驚鴻迴雪。銅駝春夢空愁絕。雲破碧江流月。
調笑・調笑令
作者：毛滂（宋）

無力。倚瑤瑟。罷舞霓裳今幾日。樓空雨小春寒逼。鈿暈羅衫煙色。簾前歸燕看人立。卻趁落花飛入。
調笑・調笑令
作者：毛滂（宋）

釵冷。鬢雲晚。羅袖拂人花氣暖。風流公子來應遠。半倚瑤琴羞懶。雲寒日暮天微霰。無處不堪腸斷。
調笑・調笑令
作者：毛滂（宋）

憔悴。何郎地。密寄軟綃三尺淚。傳心語眼郎應記。翠袖猶芬仙桂。願郎學做蝴蝶子。去去來來花裡。
調笑・調笑令
作者：毛滂（宋）

何處。長安路。不記牆東花拂樹。瑤琴理罷霓裳譜。依舊月窗風戶。薄情年少如飛絮。夢逐玉環西去。
調笑・調笑令
作者：毛滂（宋）

芳草。恨春老。自是尋春來不早。落花風起紅多少。記得一枝春小。綠陰青子空相惱。此恨平生懷抱。
調笑・調笑令
作者：毛滂（宋）

相望。楚江上。縈水繚雲聞妙唱。龍沙醉眼看花浪。正要風將月傍。雲車瑤佩成惆悵。衰柳白鬚相向。
調笑・調笑令
作者：毛滂（宋）

酒美。從酒貴。濯錦江邊花滿地。鷫鸘換得文君醉。暖和一團春意。怕將醒眼看浮世。不換雲芽雪水。
調笑・調笑令
作者：毛滂（宋）

花好。怕花老。暖日和風將養到。東君須願長年少。圖不看花草草。西園一點紅猶小。早被蜂兒知道。
感皇恩
作者：毛滂（宋）

兩歲撫邦人，曾無恩意。別後何人更相記。題輿玉樹，愧與蒹葭相倚。殷勤猶念我，同吟醉。畫舸相追，孤城已閉。不道扁舟□雲外。夜分月冷，一段波平風細。憶君清興滿，無由寄。
感皇恩
作者：毛滂（宋）

綠水小河亭，朱闌碧甃。江月娟娟上高柳。畫樓縹緲，盡掛窗紗簾繡。月明知我意，來相就。銀字吹笙，金貂取酒。小小微風弄襟袖。寶燻濃炷，人共博山煙瘦。露涼釵燕冷，更深後。
感皇恩
作者：毛滂（宋）

多病酒尊疏，飲少輒醉。年少銜杯可追記。無多酌我，醉倒阿誰扶起。滿懷明月冷，爐煙細。雲漢雖高，風波無際。何似歸來醉鄉里。玻璃江上，滿載春光花氣。蒲萄仙浪軟，迷紅翠。
臨江仙
作者：毛滂（宋）

聞道長安燈夜好，雕輪寶馬如雲。蓬萊清淺對觚稜。玉皇開碧落，銀界失黃昏。誰見江南憔悴客，端憂懶步芳塵。小屏風畔冷香凝。酒濃春入夢，窗破月尋人。
相見歡
作者：毛滂（宋）

十年湖海扁舟。幾多愁。白髮青燈今夜、不宜秋。中庭樹。空階雨。思悠悠。寂寞一生心事、五更頭。
花心動
作者：劉燾（宋）

偏憶江南，有塵表丰神，世外標格。低傍小橋，斜山疏籬，似向隴頭曾識。暗香孤韻冰雪裡，初不怕、春寒要勒。問桃杏賢瞞，怎生向前爭得。省共蕭娘笑摘。玉纖映瓊枝，照人一色。澹粉暈酥，多少工夫，到得壽陽宮額。再三留待東君看，管都將、別花不惜。但只恐、南樓又三弄笛。
八寶妝
作者：劉燾（宋）

門掩黃昏，畫堂人寂，暮雨乍收殘暑。簾卷疏星門戶悄，隱隱嚴城鐘鼓。空街煙暝半開，斜日朦朧，銀河澄淡風悽楚。還是鳳樓人遠，桃源無路。惆悵夜久星繁，碧空望斷，玉簫聲在何處。念誰伴、茜裙翠袖，共攜手、瑤臺歸去。對修竹、森森院宇。曲屏香暖凝沈炷。問對酒當歌，情懷記得劉郎否。
轉調滿庭芳・滿庭芳
作者：劉燾（宋）

風急霜濃，天低雲淡，過來孤雁聲切。雁兒且住，略聽自家說。你是離群到此，我共那人才相別。松江岸，黃蘆影裡，天更待飛雪。聲聲腸欲斷，和我也、淚珠點點成血。一江流水，流也嗚咽。告你高飛遠舉，前程事、永沒磨折。須知道、飄零聚散，終有見時節。
菩薩蠻
作者：劉燾（宋）

小紅桃臉花中笑。笑中花臉桃紅小。垂柳拂簾低。低簾拂柳垂。嫋花風鬢繞。繞鬢風花嫋。歸路月沈西。西沈月路歸。
菩薩蠻
作者：劉燾（宋）

簟紋雙映冰肌豔。豔肌冰映雙紋簟。窗外竹生風。風生竹外窗。點紅潮醉臉。臉醉潮紅點。廊上月昏黃。黃昏月上廊。
菩薩蠻
作者：劉燾（宋）

露盤金冷初闌暑。暑闌初冷金盤露。風細引鳴蛩。蛩鳴引細風。雨零愁遠路。路遠愁零雨。空醉一尊同。同尊一醉空。
菩薩蠻
作者：劉燾（宋）

屑瓊霏玉堆簷雪。雪簷堆玉霏瓊屑。山遠對眉攢。攢眉對遠山。拆梅寒映月。月映寒梅拆。闌倚暫愁寬。寬愁暫倚闌。
菩薩蠻
作者：劉燾（宋）

溼花春雨如珠泣。泣珠如雨春花溼。花枕並敧斜。斜敧並枕花。織文回字密。密字迴文織。嗟更數年華。華年數更嗟。
菩薩蠻
作者：劉燾（宋）

潤肌饒汗香紅沁。沁紅香汗饒肌潤。低檻小山圍。圍山小檻低。枕橫釵墜鬢。鬢墜釵橫枕。歸夢與郎期。期郎與夢歸。
菩薩蠻
作者：劉燾（宋）

綠窗斜動搖風竹。竹風搖動斜窗綠。虛恍夕涼初。初涼夕恍虛。曲眉愁翠蹙。蹙翠愁眉曲。無雁寄書來。來書寄雁無。
菩薩蠻
作者：劉燾（宋）

雪窗寒聽孤燈滅。滅燈孤聽寒窗雪。殘漏惜衾閒。閒衾惜漏殘。說時常恨別。別恨常時說。還不奈宵寒。寒宵奈不還。
于飛樂
作者：宇文元質（宋）

休休得也，只消更、一朵荼蘼。
滿庭芳慢・滿庭芳
作者：範致虛（宋）

紫禁寒輕，瑤津冰泮，麗月光射千門。萬年枝上，甘露惹祥氛。北闕華燈預賞，嬉遊盛、絲管紛紛。東風峭，雪殘梅瘦，煙鎖鳳城春。風光何處好，彩山萬仞，寶炬凌雲。盡歡陪舜樂，喜贊堯仁。天子千秋萬歲，徵招宴、宰府師臣。君恩重，年年此夜，長祝本嘉辰。
鷓鴣天
作者：鄭少微（宋）

誰折南枝傍小叢。佳人豐色與梅同。有花無葉真瀟灑，不問胭脂借淡紅。應未許，嫁春風。天教雪月伴玲瓏。池塘疏影傷幽獨，何似橫斜酒盞中。
思越人・朝天子
作者：鄭少微（宋）

欲把長繩繫日難。紛紛從此見花殘。休將世事兼身事，須看人間比夢間。紅燭繼，豔歌闌。等閒留客卻成歡。勸君更盡一杯酒，贏得浮生半日閒。
臨江仙
作者：李新（宋）

楊柳梢頭春色重，紫騮嘶入殘花。香風滿面日西斜。只知閒信馬，不覺誤隨車。已許洞天歸路晚，空勞眼惜眉憐。幾回偷為擲花鈿。今生應已過，重結後來緣。
浣溪沙
作者：李新（宋）

千古人生樂事稀。露濃煙事薄寒時。菊花須插兩三枝。未老功名辜兩鬢，悲秋情緒入雙眉。茂陵多病有誰知。
浣溪沙
作者：李新（宋）

雨霽籠山碧破賒。小園圍屋粉牆斜。朱門閒掩那人家。素腕撥香臨寶砌，層波窺客擘輕紗。隔窗隱隱見簪花。
攤破浣溪沙・山花子
作者：李新（宋）

幾度珠簾捲上鉤。折花走馬向揚州。老去不堪尋往事，上心頭。陶令無聊惟喜醉，茂陵多病不勝愁。脈脈春情長不斷，水東流。
臨江仙
作者：歐陽闢（宋）

澗碧山紅粉爛漫，煙蘿遠映霜楓。倚闌人在暮雲東。遙天垂眾壑，平地起孤峰。大好家山重九日，尊前切莫匆匆。黃花訊息雁聲中。尋芳須未晚，與客且攜筇。
黃金縷・蝶戀花
作者：司馬（宋）

家在錢塘江上住。花落花開，不管年華度。燕子又將春色去。紗窗一陣黃昏雨。斜插犀梳雲半吐。檀板清歌，唱徹黃金縷。望斷雲行無去處。夢迴明月生春浦。
河傳
作者：司馬（宋）

銀河漾漾。正桐飛露井，寒生斗帳。芳草夢驚，人憶高唐惆悵。感離愁，甚情況。春風二月桃花浪。扁舟徵棹，又過吳江上。人去雁回，千里風雲相望。倚江樓，倍悽愴。
蝶戀花
作者：王重（宋）

去歲花前曾記有。坐醉嬉遊，花下攜纖手。粉面與花相間鬥。星眸一轉晴波溜。一見新花還感舊。淚眼逢春，忍更看花柳。春恨厭厭如永晝。□□寂寞黃昏後。
燭影搖紅
作者：王重（宋）

煙雨江城，望中綠暗花枝少。惜春長待醉東風，卻恨春歸早。縱有幽情歡會，奈如今、風情漸老。鳳樓何處，畫闌愁倚，天涯芳草。
失調名
作者：某兩地（宋）

為愛金陵佳麗。乃分符來此。擁麾忽又向淮東，便咫尺、人千里。畫鼓一聲催起。邦內人齊跪。江山有興我重來，斟別酒、休辭淚。
浣溪沙
作者：王採（宋）

雪裡東風未過江。隴頭先折一枝芳。如今疏影照溪塘。北客乍驚無綠葉，東君應笑不紅妝。玉真愛著淡衣裳。
漁家傲
作者：王採（宋）

日月無根天不老。浮生總被消磨了。陌上紅塵常擾擾。昏復曉。一場大夢誰先覺。雒水東流山四繞。路傍幾個新華表。見說在時官職好。爭通道。冷煙寒雨埋荒草。
浣溪沙
作者：王採（宋）

扇影輕搖一線香。斜紅勻過晚來妝。嬌多無事做淒涼。借問誰教春易老，幾時能勾夜何長。舊歡新恨總思量。
浣溪沙
作者：王採（宋）

珠箔隨簷一桁垂。繡屏遮枕四邊移。春歸人懶日遲遲。舊事只將雲入夢，新歡重借月為期。晚來花動隔牆枝。
玉樓春
作者：王採（宋）

秋閨思入江南遠。簾幕低垂閒不卷。玉珂聲斷曉屏空，好夢驚回還起懶。風輕只覺香菸短。陰重不知天色晚。隔窗人語趁朝歸，旋整宿妝勻睡臉。
玉樓春
作者：王採（宋）

繡屏曉夢鴛鴦侶。可惜夜來歡聚取。幾聲低語記曾聞，一段新愁看乍覷。繁紅洗盡胭脂雨。春被楊花勾引去。多情只有舊時香，衣上經年留得住。
蝶戀花
作者：王採（宋）

燕子來時春未老。紅蠟團枝，費盡東君巧。煙雨弄晴芳意惱。雨餘特地殘妝好。斜倚青樓臨遠道。不管傍人，密共東君笑。都見嬌多情不少。丹青傳得傾城貌。
蝶戀花
作者：王採（宋）

濯錦江頭春欲暮。枝上繁紅，著意留春住。只恐東君嫌面素。新妝剩把胭脂傅。曉夢驚寒初過雨。寂寞珠簾，問有餘花否。悵望草堂無一語。丹青傳得凝情處。
蝶戀花
作者：王採（宋）

穠豔嬌春春婉娩。雨惜風饒，學得宮妝淺。愛把綠眉都不展。無言脈脈情何限。花下當時紅粉面。準擬新年，都向花前見。爭奈武陵人易散。丹青傳得閨中怨。
蝶戀花
作者：王採（宋）

鏤雪成花檀作蕊。愛伴鞦韆，搖曳東風裡。翠袖年年寒食淚。為伊牽惹愁無際。幽豔偏宜春雨細。紅粉闌干，有個人相似。鈿合金釵誰與寄。丹青傳得淒涼意。
蝶戀花
作者：王採（宋）

暈綠抽芽新葉鬥。掩映嬌紅，脈脈群芳後。京兆畫眉樊素口。風姿別是閨房秀。新篆題詩霜實就。換得瓊琚，心事偏長久。應是春來初覺有。丹青傳得厭厭瘦。
蝶戀花
作者：王採（宋）

花為年年春易改。待放柔條，系取長春在。宮樣妝成還可愛。鬢邊斜作拖枝戴。每到無情風雨大。檢點群芳，卻是深叢耐。搖曳綠蘿金縷帶。丹青傳得妖嬈態。
驀山溪
作者：周純（宋）

江南春信，望斷人千里。魂夢入花枝，染相思、同心並蒂。鴛鴦名字，贏得一雙雙，無限意。凝煙水。念遠教誰寄。毫端寫興，莫把丹青擬。墨客要卿卿，想臨池、等閒梳洗。香衣黯淡，元不涴緇塵，憐縞袂。東風裡。只恐于飛起。
滿庭霜・滿庭芳
作者：周純（宋）

脂澤休施，鉛華不御，自然林下真風。欲窺餘韻，何處問仙蹤。路厭橫橋夜雪，看暗淡、殘月朦朧。無言處，丹青莫擬，誰寄染毫工。遙通。塵外信，寒生墨暈，依約形容。似疏疏斜影，蘸水搖空。收入雲窗霧箔，春不老、芳意無窮。梨花雨，飄零盡也，難入夢魂中。
菩薩蠻
作者：周純（宋）

梅花韻似才人面。為伊寫在春風扇。人面似花妍。花應不解言。在手微風動。勾引相思夢。莫用插酴醿。酴醿羞見伊。
瑞鷓鴣
作者：周純（宋）

一痕月色掛簾櫳。梅影斜斜小院中。狂醉有心窺粉面，夢魂無處避香風。愁來夢楚三千里，人在巫山十二重。咫尺藍橋無處問，玉蕭聲斷楚山空。
西江月
作者：曹希蘊（宋）

零落不因春雨，吹噓何假東風。紗窗一點自然紅。費盡工夫怎種。有豔難尋膩粉，無香不惹遊蜂。更闌人靜畫堂中。相伴玉人春夢。
踏莎行
作者：曹希蘊（宋）

解遣愁人，能添喜氣。些兒好事先施力。畫堂深處伴妖嬈，絳紗籠裡丹砂赤。有豔難留，無根怎覓。幾回不忍輕輕別。玉人曾向耳邊言，花有信、人無的。
望江南・憶江南
作者：廖剛（宋）

無諸好，方面鎮全閩。千騎泛雲歸洞府，三山明玉外風塵。依約是蓬瀛。賢刺史，龍虎檀香名。金花已傳當日夢，錦衣聊慰故鄉情。和氣萬家春。
望江南・憶江南
作者：廖剛（宋）

無諸好，金地遍重城。烏石亭危千嶂合，荔枝樓暖百花明。十里暮潮平。賢刺史，來暮相歡迎。終向鳳池朝紫極，暫依猿洞駐朱輪。風月錦堂春。